ปปช.ฟัดเมียเนวิน สอบใช้งบ20ล.
ขนคน-ดูบอลต่อท่อให้คสช.ส่อไม่เว้นวรรค,บิ๊กป้อม ปิดประตูไม่อนุญาตประชุมพรรคการเมือง มั่นใจไม่มีใครป่วนก่อหวอด วิษณุ ซุ่มเงียบ ขยับแก้ รธน.ชั่วคราว บิ๊กตู่ ย้ำโรดแม็ปมีเลือกตั้งปี 60 มีชัย แบะท่าไม่เขียนบทเฉพาะกาลเว้นวรรคการเมือง คสช.ป้องกันสืบทอดอำนาจ อ้อมแอ้มขอไปหารือใน กรธ. อุดม กลัวข้ามหน้าข้ามตา ต้องถาม คสช.ก่อน พท.ขย่มไม่เลิกซัด กรธ.เขียนกติกาบนอคติ เต้น จี้เปิดกว้างรณรงค์ประชามติ ท้าออกตัวเป็นเผด็จการไปเลยดีกว่าอ้างประชาธิปไตย ปชป.ย้ำจุดยืนยังไม่กดดันคว่ำ รธน. วิรัตน์ แนะรัฐบาลชิงจังหวะรีบแจงชาวบ้าน สาธิต หนุนแช่แข็งคสช.-กรธ. 5 ปี ประวิตร เบรกไม่ใช่หน้าที่ สนช.ตั้ง กมธ.สร้างสันติสุข อกนิษฐ์ ปัดถูกดองลุยแน่สิ้นเดือน ม.ค. ป.ป.ช.ลงมติสอบ เมียเนวิน ใช้งบฯไม่ถูกต้อง เข้าข่ายต้องสงสัยทุจริตต่อหน้าที่ ดึงงบฯอบจ.บุรีรัมย์ 20 ล้านจ่ายประชาชนเข้าชมและเชียร์ ทีมปราสาทสายฟ้า,จากกรณีที่ร่างรัฐธรรมนูญของคณะกรรมการร่างรัฐธรรมนูญ (กรธ.) ชุดที่มีนายมีชัย ฤชุพันธุ์ เป็น ประธาน ยังคงถูกพรรคการเมืองใหญ่คัดค้านอย่างต่อเนื่องในหลายประเด็น โดยเฉพาะการเปิดช่องให้มีการสืบทอดอำนาจของคณะรักษาความสงบแห่งชาติ (คสช.) โดยขู่จะรณรงค์โหวตคว่ำในขั้นการทำประชามตินั้น,เมื่อเวลา 13.30 น. วันที่ 20 ม.ค. ที่รัฐสภา มีการประชุมคณะกรรมการร่างรัฐธรรมนูญ (กรธ.) โดยมีนายมีชัย ฤชุพันธุ์ ประธาน กรธ.เป็นประธานการประชุม วาระพิจารณาทบทวนและปรับแก้ไขถ้อยคำร่างรัฐธรรมนูญรายมาตรา โดยนายมีชัยตอบข้อซักถามของผู้สื่อข่าวก่อนการประชุมถึงกรณีที่นายเจษฎ์ โทณะวณิก อดีตกรรมาธิการยกร่างรัฐธรรมนูญ ในฐานะที่ปรึกษา กรธ. เคยมีข้อเสนอต่อร่างรัฐธรรมนูญฉบับของนายบวรศักดิ์ อุวรรณโณว่าต้องมีบทบัญญัติเว้นวรรคคณะรักษาความสงบแห่งชาติ (คสช.) ห้ามเล่นการเมือง 2-5 ปี กรธ.จะนำข้อเสนอดังกล่าวมาดำเนินการในครั้งนี้หรือไม่ว่า ส่วนตัวยังไม่มีความคิดหรือเหตุจำเป็นที่จะกำหนดบทบัญญัติดังกล่าวไว้ในบทเฉพาะกาล แบบที่ กรธ.ต้องถูกเว้นวรรค เพื่อป้องกันการสืบทอดอำนาจหลังรัฐธรรมนูญมีผลบังคับใช้ โดยเบื้องต้นจะนำประเด็นนี้หารือกับที่ประชุม กรธ.อีกครั้งว่าจำเป็นต้องกำหนดไว้หรือไม่,นายอุดม รัฐอมฤต โฆษก กรธ.กล่าวถึงการร่างรัฐธรรมนูญในส่วนของบทเฉพาะกาลว่า กรธ.ต้องดูรายละเอียดของร่างรัฐธรรมนูญทั้ง 13 หมวดให้เสร็จสมบูรณ์เรียบร้อยก่อน จากนั้นถึงจะเริ่มร่างบทเฉพาะกาล กรอบหลักเราได้วางไว้แล้ว เช่น จะวางการทำงานของ สนช. และ สปท.อย่างไรต่อไป รวมทั้งการทำงานขององค์กรอิสระที่บางองค์กรมีการปรับเพิ่มตำแหน่งหรือลดวาระการทำงาน ตรงนี้จะวางหลักการอย่างไร ส่วนเรื่องการเว้นวรรค คสช.ห้ามเล่นการเมืองหรือไม่ ขณะนี้ กรธ.ยังไม่ได้คุยกัน คงต้องรอการประสานเพื่อพูดคุยกับ คสช.ก่อนว่าจะทำอย่างไร ต้องการแบบไหน เพราะหากเราดำเนินการก่อนอาจเป็นการข้ามหน้าข้ามตา หรือไปออกคำสั่งให้ คสช.ต้องทำตามอาจไม่เหมาะสมได้,ต่อมาเวลา 15.00 น. นายชาติชาย ณ เชียงใหม่ โฆษก กรธ. แถลงภายหลังการประชุมว่า กรธ.ได้พิจารณาทบทวนร่างรัฐธรรมนูญรายมาตรา และตรวจสอบความถูกต้องของถ้อยคำและความเชื่อมโยงในแต่ละมาตราให้มีความสมบูรณ์ยิ่งขึ้น ขณะนี้อยู่ในหมวด 6 แนวนโยบายพื้นฐานแห่งรัฐ นอกจากนี้ กรธ.ได้เตรียมแผนประชาสัมพันธ์ร่างรัฐธรรมนูญภายหลังวันที่ 29 ม.ค. โดยระหว่างวันที่ 2-5 ก.พ. จะให้ประธาน กรธ.ชี้แจงรายละเอียดของร่างรัฐธรรมนูญต่อการประชุมร่วมกันระหว่าง สนช. และ สปท. ที่รัฐสภาและจะเปิดให้สมาชิกทั้ง 2 สภาซักถามข้อสงสัย จะเป็นวันใดจะปรึกษากับประธานทั้ง 2 สภาอีกครั้ง เพื่อนัดประชุมร่วม และวันที่ 12 ก.พ. กรธ.จะเชิญสภาองค์กรชุมชมและองค์กรจากภาคประชาชนมาชี้แจงด้วย ส่วนเนื้อหาของบท เฉพาะกาลได้วางกรอบไว้ 3 เรื่อง คือ 1.การออก พ.ร.บ.ประกอบรัฐธรรมนูญจะมีอะไรบ้างและจะให้ใครจัดทำ 2.แนวทางการปฏิรูป และ 3.การเปลี่ยนถ่ายอำนาจจากรัฐบาล คสช.ไปสู่รัฐบาลปกติ,ที่สำนักงานคณะกรรมการป้องกันและปราบ ปรามการทุจริตแห่งชาติ (ป.ป.ช.) พล.ต.อ.วัชรพล ประสารราชกิจ ประธาน ป.ป.ช. กล่าวถึงกรณี กรธ. กำหนดให้การไต่สวนพิจารณาคดีของ ป.ป.ช.ต้อง ให้เสร็จภายใน 1 ปี หรืออย่างช้าที่สุดไม่เกิน 1 ปี 8 เดือนว่า ได้หารือเบื้องต้นเห็นว่า ป.ป.ช.ต้องใช้เวลารวบรวมพยานหลักฐานให้รอบคอบ เข้าใจความคาดหวังของสังคมอยากให้ดำเนินการคดีทุจริตด้วยความรวดเร็ว แต่ต้องรวบรวมพยานหลักฐานให้รอบด้าน เพื่อให้เกิดปัญหาน้อยที่สุด ขณะนี้มีคดีอยู่ในชั้นแสวงหาข้อเท็จจริงอยู่ 7,000-8,000 คดี ชั้นคณะอนุกรรมการไต่สวนประมาณ 2,000 คดี และคณะกรรมการ ป.ป.ช. เป็นองค์คณะไต่สวน 50 คดี กำลังเร่งรัดอยู่ หากจะให้ทำตรงเวลาที่ กรธ.ระบุมาจำเป็นต้องมีกลไกขยายระยะเวลาได้ เพื่อให้เกิดประโยชน์อย่างแท้จริง เพราะบางเรื่องต้องใช้ระยะเวลาดำเนินการ โดยเฉพาะคดีสำคัญอาจไม่เกิดประโยชน์ต่อรูปคดีแท้จริง ในช่วง กรธ.เปิดรับฟังความเห็นจากหน่วยงานต่างๆ ป.ป.ช.จะส่งข้อมูลความห่วงใยเรื่องนี้ให้ กรธ.พิจารณาข้อเท็จจริง และ ป.ป.ช.เตรียมปรับปรุงระเบียบการไต่สวนใหม่ประกอบกันไปด้วย เพื่อให้การทำงานรวดเร็วขึ้น,ที่โรงแรมเซ็นทาราแกรนด์ แอท เซ็นทรัล พลาซา นายวิษณุ เครืองาม รองนายกรัฐมนตรี กล่าวถึงร่างรัฐธรรมนูญที่คณะกรรมการ กรธ.ส่งให้แล้วว่า ได้ดูเนื้อหาร่างรัฐธรรมนูญบ้างแล้ว แต่ยังไม่ทั้งหมด ส่วนไหนที่ไม่เข้าใจได้ใส่เครื่องหมายคำถามไว้ หลังจากดูเนื้อหาทั้งหมดแล้วจะหารือกับฝ่ายที่เกี่ยวข้องเพื่อระดมความคิดเป็นการภายใน ไม่ต้องตั้งคณะกรรมการขึ้นมา และอาจหารือกับ กรธ.เป็นการส่วนตัว เมื่อถามว่า เวลานี้ต้องมาดูการแก้ไขรัฐธรรมนูญฉบับชั่วคราวปี 57 แล้วหรือยัง อย่างการทำประชามติ นายวิษณุกล่าวว่า อาจต้องพูดคุยกันบ้างแล้ว แต่ยังไม่ถึงขั้นต้องขยับเป็นทางการ เดี๋ยวจะแตกตื่นว่ารัฐบาล คสช.กลัวร่างรัฐธรรมนูญไม่ผ่านการทำประชามติ ไม่อยากให้เกิดภาพความรู้สึกแบบนั้นในสังคม,เมื่อถามว่า พรรคการเมืองต่างๆ เริ่มออกมาแสดงความคิดเห็นร่างรัฐธรรมนูญมากขึ้นส่วนใหญ่จะคัดค้าน นายวิษณุตอบว่า ดีแล้ว มีสิทธิ์แสดงความเห็น และขอบคุณที่แสดงความเห็น เมื่อถามว่า มีโอกาสจัดเวทีให้พรรคการเมืองแสดงความคิดเห็นอย่างเป็นทางการหรือไม่ นายวิษณุกล่าวว่า เป็นความคิดที่ดี จะลองคิดดู แต่เชื่อว่าถ้าเปิดให้พูดอย่างเป็นทางการ ก็พูดอย่างนี้แหละ ไม่มีอะไรต่างกัน ถ้าเปิดเป็นทางการ อาจเป็นการเปิดให้มีการปลุกระดมอย่างเป็นทางการก็ได้ ความหมายอย่างเป็นทางการคือ การสร้างความรับรู้ ความเข้าใจให้ตรงกันว่าบางทีที่เขานึกไม่ได้แปลอย่างนี้ บางทีต้องให้ผู้ร่างแปลให้ฟังว่าต้องการอะไร,พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม ให้สัมภาษณ์ถึงกรณีที่สองพรรค การเมืองใหญ่ขอให้ คสช.อนุญาตให้ประชุมพรรคเพื่อพิจารณาร่างรัฐธรรมนูญว่า ตอนนี้ยังไม่อนุญาต เนื่องจากรัฐธรรมนูญยังไม่เสร็จ รอให้เรียบร้อยค่อยว่ากัน รอให้ คสช.ประชุมกันเสียก่อน นายกฯในฐานะหัวหน้า คสช.ยังไม่นัดประชุม ก่อนลงประชามติ อาจเปิดโอกาสให้พรรคการเมืองประชุมได้หรือไม่ยังไม่ทราบ แล้วแต่สถานการณ์ เมื่อถามว่า กังวลหรือไม่ที่สองพรรคการเมืองใหญ่จะจับมือคัดค้านร่างรัฐธรรมนูญ พล.อ.ประวิตรกล่าวว่า แล้วจะให้ทำอย่างไร เมื่อร่างรัฐธรรมนูญแล้วเสร็จ กรธ.จะชี้แจงรายละเอียดให้ประชาชนรับทราบ ไม่ใช่ว่าอยู่ดีๆจะไปลงประชามติเลย ไม่เชื่อว่าทุกอย่างจะเลวร้ายทั้งหมด กรธ.ทำทุกอย่างให้ดูดีที่สุด ถ้าทำเหมือนเดิม ทุกอย่างจะกลับมาเป็นเหมือนเดิม แล้วจะเอาแบบนั้นกันหรือไม่,เมื่อถามว่า การให้พรรคการเมืองประชุมได้จะลดความกดดันได้หรือไม่ พล.อ.ประวิตรกล่าวอย่างมีอารมณ์ว่า ตอบทุกวันก็ยังถามทุกวัน ยืนยันว่าไม่กดดัน พรรคการเมืองทั้งหมดมีคนตั้งเยอะแยะ แต่ละคนมีความคิดแต่ละอย่าง ภาพรวมเราต้องการความสงบให้รัฐบาลเดินหน้าทำงานได้ ถ้ามัวแต่ถามเรื่องการเมืองอยู่เช่นนี้มันไปไม่ได้ เมื่อถามว่า จะทำอย่างไรไม่ให้พรรคการเมืองก่อหวอดขึ้นมาได้ พล.อ.ประวิตรกล่าวว่า ไม่มีการก่อหวอดอยู่แล้ว เมื่อถามว่า ต้องพูดคุยทำความเข้าใจกับพรรคการเมืองเหล่านั้นหรือไม่ พล.อ.ประวิตรย้อนถามว่า ทำไมจะต้องพูดคุย รัฐธรรมนูญยังไม่เสร็จเลย ยังไม่มีอะไรก็คิดไป มโนกันไปเรื่อยเปื่อยจะเอาตามตัวเองทั้งหมด หรือจะให้รัฐธรรมนูญมี 65 ล้านฉบับหรืออย่างไร ขอให้ใจเย็นๆ ขณะนี้ยังไม่ครบถ้วนสมบูรณ์ กรธ.จะทำให้ร่างออกมาชัดเจน เมื่อถามว่า บรรดานักการเมืองกังวลประเด็นการให้อำนาจองค์กรอิสระที่มากเกินไป พล.อ.ประวิตรกล่าวว่า องค์กรอิสระคือองค์กรอิสระ ไม่ใช่ฝ่ายบริหารจะมากำกับอะไรแบบนี้ไม่ได้ องค์กรอิสระมีหน้าที่ชี้ว่าสิ่งใดไม่ควรทำหรือสิ่งใดทำได้ แนะนำได้ แต่จะให้มากำกับคงเป็นไปไม่ได้,เมื่อเวลา 13.30 น. ที่ทำเนียบรัฐบาล น.ส.อานา มารีอา รามีเรซ เอกอัครราชทูตสาธารณรัฐอาร์เจนตินาประจำประเทศไทย เข้าพบและหารือกับ พล.อ.ประยุทธ์ จันทร์โอชา นายกรัฐมนตรีและหัวหน้า คสช. เนื่องในโอกาสพ้นจากหน้าที่ โดย พล.ต.วีรชน สุคนธปฏิภาค รองโฆษกประจำสำนักนายกฯ เปิดเผยว่า พล.อ.ประยุทธ์ได้ชี้แจงว่า ประเทศไทยยังคงยึดมั่นแนวทางประชาธิปไตย รัฐบาลยังคงดำเนินการตามโรดแม็ปเรื่องการปฏิรูปและวางรากฐานที่แข็งแกร่งให้ประชาธิปไตยอย่างยั่งยืน โดยดำเนินการไปพร้อมกับการร่างรัฐธรรมนูญฉบับใหม่ ขณะที่การเลือกตั้งทั่วไปคาดว่าจะมีขึ้นในปี 2560 เอกอัครราชทูตอาร์เจนตินาเข้าใจและยินดีนำสิ่งที่รัฐบาลไทยได้ดำเนินการมาไปแจ้งต่อรัฐบาลอาร์เจนตินาเพื่อสร้างความเข้าใจที่ถูกต้อง และยังขอให้นายกฯประสบความสำเร็จในการดำเนินการตามโรดแม็ปไปสู่การเป็นประชาธิปไตยที่เข้มแข็ง,นายสามารถ แก้วมีชัย คณะทำงานติดตามการร่างรัฐธรรมนูญพรรคเพื่อไทย ให้สัมภาษณ์ถึงกรณีที่ กรธ.ระบุว่า พรรคเพื่อไทยมีอคติ ร่างรัฐธรรมนูญยังไม่ทันเสร็จออกมาแสดงท่าทีว่าจะล้มว่า ที่พูดฝากไปเพื่อให้ กรธ.ที่ยังมีเวลาก่อนจะทำร่างเสร็จในวันที่ 29 ม.ค. นำไปปรับปรุงแก้ไข ทั้งหมดเป็นเรื่องที่ กรธ.สรุปแล้วเอามานำเสนอทั้งสิ้น เราพูดโดยเอาเทียบเคียงกับหลักประชาธิปไตย กรธ.เองที่เขียนรัฐธรรมนูญโดยมีอคติกับนักการเมือง ซ้ำยังเขียนให้แก้ไขไม่ได้ จนอาจจะทำให้เกิดวิกฤติในอนาคตอีก,นายสุรพงษ์ โตวิจักษณ์ชัยกุล อดีตรองนายกฯ แกนนำพรรคเพื่อไทย กล่าวว่า ต้องขอบคุณ พล.อ.ประยุทธ์ จันทร์โอชา นายกฯ ที่ฝากคำถามผ่านสื่อมวลชนมาถึงตนว่า ถ้าวันหน้ากลับสู่วงการเมืองจะยอมรับกฎหมายหรือไม่ ถ้าประชาชนผ่านประชามติเห็นชอบรัฐธรรมนูญที่ กรธ.ยกร่างฉบับนี้ ตนก็ต้องยอมรับ ภายใต้หลักการระบอบประชาธิปไตย ขอให้นายกฯสบายใจได้ วันนี้ประเทศไทยเดินหน้ามาไกลเกินกว่าจะถอยหลังกลับไปได้อีกแล้ว ต้องยอมรับว่าบางเรื่องนายกฯแก้ปัญหาได้ดีพอสมควร เชื่อว่าถึงเวลาแล้วที่คนไทยทุกคนคงต้องออกมาตัดสินอนาคตของประเทศและตนเอง อยากขอให้นายกฯได้โปรดระบุให้ชัดเจนลงไปเลยว่าถ้าทำประชามติแล้วไม่ผ่านความเห็นชอบจากประชาชน จะนำเอารัฐธรรมนูญฉบับใดมาประกาศใช้หรือจะถามประชาชนในการทำประชามติไปเลยว่าประชาชนจะเลือกรัฐธรรมนูญฉบับใดให้นำกลับมาใช้ จะช่วยให้ไม่ต้องขยายหรือยืดเวลาตามโรดแม็ปออกไปอีก,นายคณิน บุญสุวรรณ อดีต ส.ส.ร. กล่าวถึงกรณีที่โฆษก กรธ.ระบุว่า น.ส.ยิ่งลักษณ์ ชินวัตร อดีตนายกฯที่ถูก สนช.ลงมติถอดถอน ต้องถูกตัดสิทธิ 5 ปี ตามรัฐธรรมนูญใหม่ว่า เป็นการมองด้านเดียว จงใจจะมองข้ามความจริงว่าระหว่างที่รัฐธรรมนูญปี 2550 ใช้บังคับ น.ส.ยิ่งลักษณ์ไม่เคยถูกถอดถอนออกจากตำแหน่ง จึงไม่ได้ถูกตัดสิทธิ การที่ สนช.ตามรัฐธรรมนูญฉบับชั่วคราว ลงมติถอดถอนออกจากตำแหน่งนั้น ไม่มีผลอะไร เพราะขณะนั้น,น.ส.ยิ่งลักษณ์ไม่มีตำแหน่งใดๆ แล้ว เป็นสิ่งที่ท้าทายจริยธรรมของนายมีชัย ฤชุพันธุ์ ประธาน กรธ.ว่าจะตั้งธงไว้อย่างไร อาจถูกมองว่าเป็นการกลั่นแกล้งทางการเมือง ถ้าถูกปฏิวัติแล้วยังถูกตัดสิทธิ 5 ปี อีก ไม่เรียกว่ากระบวนการยุติธรรมแล้ว แต่เรียกว่าเป็นขบวนการทำลายล้างคู่ปรปักษ์ทางการเมืองมากกว่า,นายคณินกล่าวว่า ต้องจับตาดู กรธ.และนายมีชัยจะตัดสินใจเรื่องนี้อย่างไร โดยเฉพาะอย่างยิ่งถ้าเทียบเคียงกับกรณีนายอภิสิทธิ์ เวชชาชีวะ หัวหน้าพรรคประชาธิปัตย์ ที่ทั้งนายมีชัยและนายวิษณุ เครืองาม รองนายกฯ พร้อมใจกันการันตีว่ามีสิทธิสมัครรับเลือกตั้งได้ เพราะเหตุที่ถูกสั่งปลดออกจากราชการฐานยื่นเอกสารเท็จเข้ารับราชการทหาร เป็นการถูกปลดออกระหว่างรัฐธรรมนูญปี 50 ยังมีผลใช้บังคับอยู่ จึงถือว่าไม่มีสิทธิสมัครรับเลือกตั้งตั้งแต่นั้นเป็นต้นมา อย่าลืมว่าทางการเมืองถือว่า น.ส.ยิ่งลักษณ์เป็นฝ่ายถูกกระทำ เนื่องจากถูกยึดอำนาจและไล่ออกจากตำแหน่ง โดยวิถีทางที่ไม่เป็นไปตามกฎหมายและรัฐธรรมนูญ สมควรได้รับการเยียวยามากกว่า ไม่ใช่ถูกซ้ำเติมโดยกระบวนการไม่ปกติ จะกลายเป็นบรรทัดฐานใหม่ในระบบกฎหมายไทยว่าผู้ถูกกระทำ ห้ามเยียวยา ผู้กระทำห้ามเอาเรื่อง แล้วจะไปเรียกร้องหาความปรองดองได้อย่างไร,นายณัฐวุฒิ ใสยเกื้อ แกนนำ นปช. กล่าวถึงการประกาศจุดยืนไม่รับร่างรัฐธรรมนูญว่า เนื้อหาที่ กรธ.สรุปมาชัดเจนว่าขัดต่อหลักการประชาธิปไตย เชื่อว่านอกจากจะแก้ปัญหาไม่ได้แล้ว ยังขยายความขัดแย้งให้ลุกลามเพิ่ม ทั้งนี้ คสช.ยอมรับว่าการยึดอำนาจปี 2549 เป็นเรื่องเสียของ แต่เนื้อหาร่างรัฐธรรมนูญฉบับนี้กลับเอาของเสียจากฉบับที่แล้วแปลงร่างมาใส่ไว้เกือบหมด แถมเพิ่มดีกรีสวนทางประชาธิปไตยมากขึ้นอีก แล้วจะไม่เสียของอีกครั้งได้อย่างไรจึงเห็นด้วยกับนายกฯว่าสุดท้ายต้องให้ประชาชนทั้งประเทศตัดสิน เเต่เมื่อประกาศแบบนี้ต้องทำให้สนามประชามติเปิดกว้างพื้นที่ให้คนเห็นต่างแสดงความเห็น ไม่ปิดกั้นการรณรงค์ทั้ง 2 ฝ่าย และไม่ใช้อำนาจรัฐกดดันบุคคล องค์กรให้มีมติตามที่ผู้มีอำนาจต้องการ ไม่มีนักการเมืองคนไหนบังคับประชาชนได้ มีแต่เผด็จการเท่านั้นที่จะลงมือทำ,นายณัฐวุฒิกล่าวต่อว่า สำหรับสมาชิกบนเรือแป๊ะบางคนที่สลับกันออกมาตอบโต้ฝ่ายการเมืองและชี้ว่าเป็นตัวปัญหานั้น อยากฝากข้อคิดว่า ทุกวิชาชีพประกอบด้วยคนทั้งที่มีและไม่มีคุณภาพ เพียงแต่นักการเมืองจะเข้าทำหน้าที่ต้องผ่านการคัดกรองจากประชาชน หากตนจะเป็นคนไร้คุณภาพจากการตัดสินของประชาชนก็ขอยอมรับ แต่ยังน่าภูมิใจกว่าการเป็นคนคุณภาพของอำนาจเผด็จการ ปกติคนถูกหวย จะดีใจประกาศทั่วซอย แต่คนถูกหวยรัฐประหารควรสงบปากสงบคำบ้าง บ้านเมืองนี้ถ้าใครหาประโยชน์อันมิชอบจากระบอบประชาธิปไตยต้องดำเนินการตามกฎหมาย แต่พวกหาประโยชน์จากเผด็จการกลับไม่ต้องรับผิดชอบอะไร นี่คือความเสียหายของประเทศ ถ้าจะไม่เป็นประชาธิปไตยก็เป็นเผด็จการให้ชัดไปเลย ดีกว่าอ้างประชาธิปไตยแต่สร้างกลไกกดทับอำนาจประชาชนไว้,นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวถึงกรณีพรรคเพื่อไทยออกมาโจมตีร่างรัฐธรรมนูญรายวันว่า ต้องให้เขาอธิบายกันเอง เพราะพรรคเพื่อไทยพาดพิงถึง พล.อ.ประยุทธ์ จันทร์โอชา นายกฯ และหัวหน้า คสช. แต่จุดยืนของตนยังย้ำว่า ถึงเวลาต้องคุยกันจริงจังทุกระดับ อยากให้นายกฯสบายใจว่าพรรคประชาธิปัตย์ ยังไม่มีความเห็นร่วมกันว่าจะเห็นด้วยหรือไม่ อย่างไรกับร่างรัฐธรรมนูญ จะต้องหารืออย่างเป็นทางการในพรรคก่อน อย่างไรก็ตาม เชื่อว่า คสช.คงมีแผนลดโทนการตอบโต้ จะปลดล็อกให้พรรคการเมืองกับประชาชนพูดคุยการเมืองกันได้เมื่อไหร่ อย่าเพิ่งใจร้อนกัน ตอนนี้รัฐธรรมนูญเพิ่งร่างแรก เชื่อว่าพอร่างสุดท้ายออกมา คสช.คงปลดล็อกให้แน่ รัฐบาลรู้ดีว่านอกจากในประเทศต้องคำนึงถึงต่างประเทศที่กำลังจับตาอย่างใกล้ชิดด้วย ตอนนี้ขอให้ทุกฝ่ายพยายามปรามกองเชียร์ของตัวเองที่เชียร์โดยไม่มีปี่มีขลุ่ย เช่น กรณีสองคู่หูจากคณะ กมธ.ขับเคลื่อนการปฏิรูปประเทศด้านการเมืองของ สปท. อย่างนายเสรี สุวรรณภานนท์ กับนายวันชัย สอนศิริ ที่ไม่ควรออกมาแสดงความเห็นมากมาย จนทำให้คนที่ถูกพาดพิงต้องออกมาตอบโต้ นายเสรีกับนายวันชัย เวลาหายใจเข้าหายใจออกต้องคำนึงทุกวินาทีว่า ตนเองกินภาษีอากรของประชาชนอยู่ รวมถึงลูกเมีย ของท่านเอง ก็เคยกินภาษีอากรของประชาชนด้วย จึงควรสำนึกว่าไม่ควรออกมากวนน้ำให้ขุ่น,นายวิรัตน์ กัลยาศิริ หัวหน้าทีมกฎหมายพรรคประชาธิปัตย์ กล่าวว่า ร่างรัฐธรรมนูญจะผ่านประชามติหรือไม่ ปัจจัยสำคัญสุดอยู่ที่ประชาชน แต่ที่สำคัญไม่แพ้กันคือ กรธ.กับพรรคการเมืองตั้งใจดีอยากให้รัฐธรรมนูญผ่านหรือไม่ หลักการสำคัญอยู่ที่การแบ่งแยกอำนาจให้ชัดเจน การตรวจสอบที่เข้มข้น เช่น กรณี กรธ.กำหนดให้ 3 องค์กรอิสระอย่าง คณะกรรมการป้องกันและปราบปรามการทุจริตแห่งชาติ (ป.ป.ช.) สำนักงานการตรวจเงินแผ่นดิน (สตง.) และคณะกรรมการการเลือกตั้ง (กกต.) มีข้อแนะนำติติงไปยังรัฐบาลได้นั้นเห็นด้วยว่าเป็นประโยชน์ ไม่ถือเป็นการแทรกแซง ดีกว่าปล่อยให้รัฐบาลเดินลงเหว โดยไม่มีใครคอยติติงแตะเบรก จนผลาญงบเหมือนคดีรับจำนำข้าว ยังดีกว่าตั้งองค์กรใหม่หรือคณะกรรมการขึ้นมากำกับ หรือออกคำสั่งลอยๆ อย่างไร้เหตุผล แทนที่รัฐบาลจะตอบโต้รายวันกับพรรคเพื่อไทย ควรเอาเวลาให้ส่วนราชการ ฝ่ายปกครองหรือทหาร ลงพื้นที่ไปชี้แจงประชาชนระดับตำบล ก่อนทำประชามติเสียเนิ่นๆได้แล้ว ยังมีบางฝ่ายที่หวังดีหาทางออกช่วยชี้แจงให้อยู่ แต่บางที กรธ.ไม่ค่อยฟังโดยเฉพาะประเด็นที่มา ส.ว.ถ้าให้เลือกไขว้ก็จบเห่ ใช้ไม่ได้ ไม่ป้องกันการใช้เงินซื้อหรือบล็อกโหวต ส่วนการใช้บัตรเลือกตั้งใบเดียวไม่ตอบโจทย์ความต้องการที่แท้จริงของประชาชนในพื้นที่ ควรทบทวนปรับแก้,นายสาธิต ปิตุเตชะ รองหัวหน้าพรรคประชาธิปัตย์ กล่าวถึงกรณีนายมีชัย ฤชุพันธุ์ ประธานกรธ. ระบุไม่จำเป็นต้องบัญญัติเว้นวรรคการเมืองคสช. 5 ปีในบทเฉพาะกาล เช่นเดียวกับเนื้อหาที่นายเจษฎ์ โทณะวณิก ที่ปรึกษา กรธ.เคยเสนอบรรจุไว้ในร่างรัฐธรรมนูญของคณะกรรมาธิการยกร่างรัฐธรรมนูญ ชุดมีนายบวรศักดิ์ อุวรรณโณ เป็นประธาน เพื่อป้องกันการสืบทอดอำนาจหลังการใช้รัฐธรรมนูญใหม่ว่า ตนเห็นด้วยกับข้อเสนอของนายเจษฎ์ เพราะ คสช.เป็นองค์กรหลักในการใช้อำนาจในรัฐบาล พล.อ.ประยุทธ์ จันทร์โอชา เพื่อเป็นการแสดงความบริสุทธิ์ใจของ คสช. และ กรธ. ซึ่งเป็นคนเขียนกติกาสูงสุดใหม่ของประเทศ จึงควรระบุให้ชัดว่า คสช. และ กรธ.ต้องมีคุณสมบัติเช่นเดียวกับกรรมาธิการยกร่างรัฐธรรมนูญตามร่างรัฐธรรมนูญฉบับของคณะ กมธ.ยกร่างรัฐธรรมนูญชุดของนายบวรศักดิ์ร่างไว้ คือให้เว้นวรรคทางการเมือง 5 ปี โดยไม่รับตำแหน่งใดๆ ในรัฐบาลหน้า หลังใช้รัฐธรรมนูญใหม่จะไม่มีข้อครหาว่าเขียนกฎหมายเพื่อประโยชน์ตัวเองและพวกพ้อง ที่สำคัญคือการไม่สืบทอดอำนาจตามที่สังคมแคลงใจ และเพื่อความสง่างามของ คสช. ที่พูดเสมอว่า ไม่ใช่นักการเมือง จึงควรทำเป็นตัวอย่าง ไม่ใช่เป็นเพียงคำพูด,ที่ทำเนียบรัฐบาล พล.อ.ประวิตร วงษ์สุวรรณ รองนายกฯ และ รมว.กลาโหม กล่าวถึงท่าทีของรัฐบาลต่อกรณีที่สมาชิกสภานิติบัญญัติแห่งชาติ(สนช.) จะเสนอตั้งกรรมาธิการสันติสุข เพื่อสร้างความปรองดอง พล.อ.ประวิตรกล่าวว่า ยังก่อนเอาไว้ก่อน เพราะกระบวนการการสร้างความปรองดองต้องเริ่มจาก สปท.และ สปท.ต้องเป็นคนคิด ไม่ใช่ ให้ สนช.คิด เพราะ สนช.ดูแลการออกกฎหมายการต้องมีกรรมาธิการสันติสุขโดย สนช.ถือเป็นคนละเรื่องกัน,ด้าน พล.อ.อกนิษฐ์ หมื่นสวัสดิ์ สมาชิกสภานิติบัญญัติแห่งชาติ (สนช.) กล่าวถึงความคืบหน้าการตั้งคณะกรรมาธิการวิสามัญพิจารณาการสร้างสังคมสันติสุขว่า อยู่ระหว่างการพิจารณาคนนอกที่จะมาร่วมเป็น กมธ. สาเหตุที่ล่าช้าเพราะมีผู้สนใจอยากมาร่วมเป็น กมธ.สันติสุขจำนวนมาก ล่าสุดคณะกรรมาธิการขับเคลื่อนการปฏิรูปประเทศด้านการเมือง สภาขับเคลื่อนการปฏิรูประเทศ (สปท.) เสนอชื่อบุคคลมา 3 คน เพื่อมาร่วมเป็น กมธ.ด้วย จึงต้องพิจารณาว่าจะให้โควตาได้กี่คน ทุกอย่างต้องพิจารณารอบคอบ เพราะคนที่จะมาร่วมเป็น กมธ.สันติสุขต้องได้รับการเห็นพ้องจากผู้เป็น กมธ.ทุกคน ไม่ใช่ตนมีอำนาจอนุมัติคนเดียว มิเช่นนั้นจะทะเลาะกันตั้งแต่การประชุมนัดแรก ที่สำคัญรายชื่อ กมธ.สันติสุขต้องส่งให้ พล.อ.ประยุทธ์ จันทร์โอชา นายกฯในฐานะหัวหน้า คสช.ดูด้วย เพราะการสร้างความสันติสุขถือเป็นนโยบาย คสช. จึงต้องให้หัวหน้า คสช.ร่วมรับรู้ด้วย คาดว่ารายชื่อทั้งหมดจะนิ่งในเร็วๆนี้ คาดว่าจะตั้ง กมธ.สันติสุขได้ภายในสิ้นเดือน ม.ค.,พล.อ.อกนิษฐ์กล่าวอีกว่า ที่ผ่านมาสังคมยังเข้าใจคลาดเคลื่อนไปเข้าใจว่า กมธ.ชุดนี้จะทำเรื่องการนิรโทษกรรมและการปรองดอง ทั้งที่ตนยังไม่เคยพูดถึงเรื่องดังกล่าวเลย แต่หลักการตนมองข้ามเรื่องปรองดองไปแล้ว ต้องการให้คนที่มีความเห็นต่างทุกสีทุกค่ายอยู่ร่วมกันในสังคมได้อย่างสันติสุข ยืนยันว่าการตั้ง กมธ.สันติสุขยังคงเดินหน้าต่อ ไม่ได้ถูกเบรกหรือถูกดอง ตนยังไม่ได้ถอนญัตติออกไปและไม่ท้อต่อคำวิจารณ์,นายพรเพชร วิชิตชลชัย ประธานสภานิติบัญญัติแห่งชาติ (สนช.) กล่าวถึงกรณี พล.อ.อกนิษฐ์ หมื่นสวัสดิ์ สมาชิก สนช. ยังเดินหน้าตั้งคณะ กมธ.วิสามัญพิจารณาการสร้างสังคมสันติสุข ทั้งที่นายกฯระบุยังไม่ถึงเวลาว่า เป็นข้อห่วงใยของนายกฯ เพราะมีเสียงคัดค้านจากสมาชิกสภาขับเคลื่อนการปฏิรูปประเทศ (สปท.) ว่าเป็นหน้าที่ของ สปท. ทำให้หลายคนที่จะมาเข้าร่วมขอถอนชื่อ ถ้าทำท่ามกลางเสียงคัดค้านคงทำไม่ได้ ถ้าทำต่อไม่ได้ เขาก็หยุด พล.อ.อกนิษฐ์รู้ปัญหาคืออะไร ต้องเคลียร์ให้ได้ เมื่อมีเสียงคัดค้านจากสังคมต้องนำมาพิจารณาเพราะมีบทเรียนมาหลายกลุ่มแล้ว ที่ทำไม่สำเร็จต้องนำมาวิเคราะห์มีสาเหตุอะไร ดังนั้น พล.อ.อกนิษฐ์ต้องจัดการปัญหาขั้นต้นให้ได้ก่อนถึงจะดำเนินการต่อไป,อีกเรื่อง เมื่อเวลา 09.00 น. ที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) มีการจัดสัมมนาโครงการส่งเสริมความรู้ ความเข้าใจและการบังคับใช้กฎหมาย ตาม พ.ร.บ.ป้องกันและปราบปรามการทุจริต (ฉบับที่ 3) พ.ศ.2558 มีนายวิชา มหาคุณ อดีตกรรมการ ป.ป.ช.บรรยายหัวข้อ สาระสำคัญแห่ง พ.ร.บ.ป้องกันและปราบปรามการทุจริต (ฉบับที่ 3) พ.ศ.2558 ว่า พ.ร.บ.ดังกล่าว เป็นหลักสากล สอดคล้องอนุสัญญาสหประชาชาติว่าด้วยการต่อต้านการทุจริต ประเด็นที่แก้ไขคือ 1.อายุความคดีอาญาให้การนับอายุความหยุดลง หากมีการหลบหนีคดีหลังศาลมีคำพิพากษา 2.การกำหนดฐานความผิดสำหรับนิติบุคคลที่ให้สินบนเจ้าหน้าที่รัฐ เพื่อให้การกวาดล้างทุจริตได้ผล เพราะหลักสำคัญคือ ไม่มีผู้ให้ก็ไม่มีผู้รับ โดยเฉพาะสัมปทานโครงการขนาดใหญ่ต้องติดตามดูอย่างละเอียด 3.การกำหนดโทษความผิดนิติบุคคลที่ให้สินบนเจ้าหน้าที่รัฐ มีโทษจำคุกตั้งแต่ 5-20 ปี หรือจำคุกตลอดชีวิต ปรับ 1- 4 แสนบาท หรือประหารชีวิต ซึ่งโทษประหารชีวิตนั้นมีอยู่แล้ว เพราะนำมาจากกฎหมายอาญา มาตรา 149 ทำให้ไทยไม่ได้รับความร่วมมือจากต่างประเทศ เพราะองค์กรนิรโทษกรรมสากลไม่ต้องการให้มีโทษประหารชีวิต จึงต้องทำความเข้าใจอย่างหนักกับประเทศที่ไม่ให้ความร่วมมือ แต่เราไม่สามารถตัดข้อความดังกล่าวทิ้งได้ เนื่องจากกฎหมายอาญา มาตรา 149 ที่ลงโทษเจ้าหน้าที่ รัฐยังอยู่,ต่อเวลา 15.00 น. นายสรรเสริญ พลเจียก เลขาธิการ ป.ป.ช. แถลงมติที่ประชุม ป.ป.ช. ว่า ตามที่สำนักงานการตรวจเงินแผ่นดินตรวจสอบงบการเงินขององค์การบริหารส่วนจังหวัดบุรีรัมย์ โครงการ ส่งเสริมและพัฒนาการกีฬาสู่ความเป็นเลิศ ที่เบิกจ่ายเงินอุดหนุนให้สมาคมกีฬา จ.บุรีรัมย์ จำนวน 20 ล้านบาท เพื่อนำไปใช้เป็นค่าใช้จ่ายในการให้ประชาชนร่วมชมและเชียร์ฟุตบอล ทีมบุรีรัมย์ยูไนเต็ด ถือเป็นการใช้งบประมาณไม่ถูกต้อง เนื่องจากใช้จ่ายเงินสนับสนุนแก่เอกชน มิใช่การใช้งบประมาณเพื่อจัดทำบริการสาธารณะเพื่อประโยชน์ของประชาชนในท้องถิ่นนั้น คณะกรรมการ ป.ป.ช.พิจารณาข้อเท็จจริงที่สำนักงาน ป.ป.ช.ไปรวบรวมมาในเบื้องต้นแล้ว เห็นว่าเป็นกรณีมีเหตุอันควรสงสัยว่า นางกรุณา ชิดชอบ นายกองค์การบริหารส่วนจังหวัดบุรีรัมย์ ภรรยานายเนวิน ชิดชอบ กับพวก มีพฤติการณ์กระทำความผิดฐานทุจริตต่อหน้าที่หรือกระทำความผิดต่อตำแหน่งหน้าที่ราชการ ตามมาตรา 88 พ.ร.บ.ป้องกันและปราบปรามการทุจริต พ.ศ.2542 จึงมีมติให้รับเรื่องไว้ดำเนินการ โดยมอบให้สำนักงาน ป.ป.ช. แสวงหาข้อเท็จจริงและรวบรวมพยานหลักฐานต่อไป,ที่กรมทหารราบที่ 11 รักษาพระองค์ (ร.11 รอ.) พล.อ.ไพบูลย์ คุ้มฉายา รมว.ยุติธรรม กล่าวถึงความคืบหน้าการตรวจสอบโครงการอุทยานราชภักดิ์ ว่า ตอนนี้ตรวจไปพยายามเร่งให้เสร็จ รู้ว่าประชาชนต้องการรอคำตอบ เรื่องอย่างนี้ควรจะละเอียดรอบคอบ เมื่อศูนย์อำนวยการต่อต้านการทุจริตแห่งชาติ (ศอตช.) ประกาศผลแล้วคงจบ ตนต้องทำให้รอบคอบในทุกเรื่อง ไม่มีเหตุผลอะไรจะต้องหยุดการตรวจสอบ เรื่องนี้ต้องยุติ เพราะไปไหนไม่ได้ แต่ต้องทำให้รอบคอบ ที่ผ่านมามีความก้าวหน้าในการตรวจสอบไปมากแล้ว จะพยายามจะจบให้ไวที่สุด ส่วนกรณีนายธเนตร อนันตวงษ์ หรือ ตูน อายุ 25 ปี ผู้ต้องหาตามหมายจับศาลทหารในมาตรา 116 ในกรณีเผยแพร่ผังทุจริตโครงการก่อสร้างอุทยานราชภักดิ์เป็นเท็จ หลบหนีออกประเทศ เจ้าหน้าที่ต้องติดตามตัวมาดำเนินการให้ได้ ทั้งนี้กรณีผู้ต้องหาหนีประกันในชั้นศาลนั้นมีเป็นจำนวนมากไม่รู้ว่ากี่พันกี่หมื่นคนต่อปี 2-3 วันนี้จะเชิญศาลยุติธรรมและหลายฝ่ายมาประชุมหารือกันว่าจะแก้ไขปัญหาตรงนี้ได้อย่างไร อาจต้องใช้งบประมาณหรือจัดระบบใหม่ เพราะผู้ร้าย หรือคนที่ถูกกล่าวหาบางคนอาจจะเป็นภัยต่อสังคม,ผู้สื่อข่าวรายงานจากทำเนียบรัฐบาลว่า เมื่อเวลา 14.20 น. ที่ตึกไทยคู่ฟ้า ทำเนียบรัฐบาล นาย อภิศักดิ์ ตันติวรวงศ์ รมว.คลัง นางอรรชกา สีบุญเรือง รมว.อุตสาหกรรม และ พล.อ.ฉัตรชัย สาริกัลยะ รมว.เกษตรและสหกรณ์ ได้เดินทางเข้าไปหารือ พล.อ.ประยุทธ์ จันทร์โอชา นายกฯและหัวหน้า คสช.ถึงการใช้งบประมาณเพื่อแก้ไขปัญหาราคายางพารา หลังจากที่ ครม.อนุมัติหลักการงบประมาณในการรับซื้อยางพารา 4.5 พันล้านบาท โดยใช้เวลาหารือ ประมาณ 1 ชั่วโมง ก่อนแยกย้ายเดินทางกลับ,ช่วงบ่าย ที่ศูนย์บริการประชาชน ฝั่งสำนักงาน ก.พ.สมาคมเกษตรกรชาวสวนยาง 16 จังหวัดภาคใต้ นำโดยนายสุนทร รักษ์รงค์ นายกสมาคมฯเข้ายื่นหนังสือถึงนายกฯเรื่องการแก้ปัญหาราคายางตกต่ำ ผ่านนายพันธ์ศักดิ์ เจริญ ผอ.ส่วนประสานมวลชนและองค์กรประชาชน โดยนายสุนทรกล่าวว่า มาตรการช่วยเหลือยังไม่ครอบคลุมชาวสวนยางทุกกลุ่ม จึงเสนอให้ชาวสวนยางที่ไม่มีเอกสารสิทธิจดทะเบียนให้ได้รับเงินช่วยเหลือ 1,500 บาทต่อไร่ ไม่เกิน 15 ไร่ รวมทั้งได้รับสิทธิ์การช่วยเหลือรับซื้อยางในราคาชี้นำตลาด 45 บาทต่อกิโลกรัม และขอให้รัฐบาลตรวจสอบคุณภาพยางในสต๊อก 3.7 แสนตัน ก่อนนำเข้าเก็บในโกดังพิสูจน์ข้อกล่าวหาการทุจริตยางและป้องกันการหมุนเวียนยางในสต๊อกมาขาย,ที่ทำเนียบรัฐบาล พล.อ.ประวิตร วงษ์สุวรรณ รองนายกฯ และ รมว.กลาโหม กล่าวถึงกรณีที่สหภาพ ยุโรป (อียู) จะมาตรวจสอบความคืบหน้าหลังจากให้ใบเหลืองการทำประมงผิดกฎหมาย (ไอยูยู) ว่า คณะผู้บริหารอียูจะพบกับตนในวันศุกร์ที่ 22 ม.ค.ที่กระทรวงกลาโหม จะบอกให้หมดว่าตั้งแต่เริ่มให้ธงเหลืองได้ทำอะไรไปบ้าง พอใจหรือไม่ ถ้าไม่พอใจอยากจะให้ทำอย่างไรบอกมา ส่วนกระทรวงการต่างประเทศได้เรียกประชุมกับเจ้าหน้าที่อียูว่าจะต้องทำอะไรเพิ่มเติมบ้าง ยืนยันว่ารัฐบาลพยายามทำทุกอย่างให้ถูกต้องตามหลักสากล เมื่อถามว่ากรณีที่สหรัฐอเมริกาประกาศรายงานการค้ามนุษย์ประจำปี 2558 ให้จัดไทยอยู่ที่เทียร์ 3 พล.อ.ประวิตร กล่าวว่า ไม่มั่นใจว่าจะหลุดหรือไม่ แต่คิดว่าน่าจะดีขึ้น เชื่อว่าจะเห็นการทำงานของเรา,พ.อ.อธิสิทธิ์ ไชยนุวัติ ผู้ช่วยโฆษกประจำสำนักนายกฯ กล่าวว่า นายกฯพร้อมรัฐมนตรีที่เกี่ยวข้อง อาทิ นายสมคิด จาตุศรีพิทักษ์ รองนายกฯ พล.อ.อนุพงษ์ เผ่าจินดา รมว.มหาดไทย พล.อ.ฉัตรชัย สาริกัลยะ รมว.เกษตรและสหกรณ์ จะลงพื้นที่จ.นครสวรรค์ และ จ.ชัยนาท วันที่ 22 ม.ค.เพื่อพบปะ ประชาชนดูปัญหาภัยแล้งและติดตามมาตรการต่างๆของรัฐบาล ช่วงเช้าจะเยี่ยมชมนิทรรศการมาตรการช่วยเหลือภัยแล้ง พบปะเกษตรกร จากนั้นนายกฯจะเป็นประธานการประชุมร่วมภาครัฐและเอกชนเพื่อแก้ไขปัญหาทางเศรษฐกิจ (กรอ.) มี กรอ. ส่วนกลาง และ กรอ.กลุ่มจังหวัดภาคเหนือตอนล่าง 2 (นครสวรรค์ กำแพงเพชร พิจิตร และอุทัยธานี) ร่วมประชุมที่มหาวิทยาลัยเจ้าพระยา ช่วงบ่ายนายกฯลงพื้นที่เยี่ยมชมนิทรรศการโครงการฟื้นฟูสระเก็บน้ำบ้านหนองดู่ 400 ไร่ อ.หนองมะโมง จ.ชัยนาท และเดินทางกลับ จากนี้อย่างน้อยนายกฯจะลงพื้นที่เดือนละครั้ง,เมื่อเวลา 09.30 น.ที่ศาลฎีกาแผนกคดีอาญาของผู้ดำรงตำแหน่งทางการเมือง ศาลนัดพร้อมคดีที่อัยการสูงสุด กล่าวหานายสมศักดิ์ ปริศนานันทกุล อดีต รมว.ศึกษาธิการ และกรรมการที่ปรึกษาหัวหน้าพรรคชาติไทยพัฒนา (ชทพ.) มีพฤติการณ์ร่ำรวยผิดปกติ ขอศาลมีคำสั่งให้บ้านเลขที่ 5/5 ต.ไผ่จำศีล อ.วิเศษชัยชาญ จ.อ่างทอง พร้อมที่ดินราคา 16 ล้านบาท ที่เป็นทรัพย์ที่เพิ่มขึ้นผิดปกติตกเป็นของแผ่นดิน โดยนายสมศักดิ์เดินทางมาศาลตามนัด ศาลให้คู่กรณีที่มีชื่อในทรัพย์สินยื่นคำคัดค้าน ขณะที่นาย สมศักดิ์ได้ยื่นคำคัดค้านไว้แล้ว จากนั้นศาลนัดตรวจหลักฐานคดีเพื่อกำหนดวันไต่สวนพยานทั้ง 2 ฝ่าย ในวันที่ 24 มี.ค.59 เวลา 09.30 น.,เมื่อเวลา 18.50 น.ที่ห้องมัฆวานรังสรรค์ สโมสรกองทัพบก ถนนวิภาวดีรังสิต พล.อ.ประยุทธ์ จันทร์โอชา นายกฯและหัวหน้า คสช.พร้อมด้วยนางนราพร จันทร์โอชา ภริยา ร่วมงานเลี้ยงรับรองวันกองทัพบกปี 2559 โดยมีบุคคลสำคัญมาร่วมงานจำนวนมาก ประกอบด้วย คณะรัฐมนตรี (ครม.) สมาชิก คสช. ผู้นำเหล่าทัพ ประธานสภานิติบัญญัติแห่งชาติ เอกอัครราชทูตประเทศต่างๆ อดีตผู้บังคับบัญชา และผู้บริหารภาคเอกชน อาทิ พล.อ.เปรม ติณสูลานนท์ ประธานองคมนตรีและรัฐบุรุษ พล.อ.ประวิตร วงษ์สุวรรณ รองนายกฯ และ รมว.กลาโหม พล.อ.อุดมเดช สีตบุตร รมช.กลาโหม พล.อ.อนุพงษ์ เผ่าจินดา รมว.มหาดไทย พล.อ.สมหมาย เกาฏีระ ผบ.ทหารสูงสุด พล.อ.ธีรชัย นาควานิช ผบ.ทบ. เป็นต้น ทั้งนี้มีการนำม้าจาก ม.พัน. 29 รอ.มาเข้าแถวต้อนรับ ขณะที่บรรยากาศภายในงาน ได้บรรเลงเพลงเราคือประเทศไทย ที่ พล.อ.ประยุทธ์เป็นผู้แต่ง ต่อด้วยเพลงข้าบดินทร์ และเพลงชาติบ้านเมืองเป็นสิ่งศักดิ์สิทธิ์ ที่ พล.อ.เปรมเป็นผู้แต่ง,นายกฯกล่าวสุนทรพจน์ตอนหนึ่งว่า รัฐบาลและกองทัพต่างมีอุดมการณ์ มุ่งมั่นปฏิบัติหน้าที่ด้วยหัวใจ ด้วยความทุ่มเท เสียสละ เพื่อพิทักษ์สถาบันชาติ ศาสนา พระมหากษัตริย์ และประชาชน วางรากฐานอนาคตก้าวไปสู่ความเป็นประชาธิปไตยอย่างแท้จริง สร้างความรัก ความสามัคคีในสังคมไทย อยู่ร่วมกันด้วยความปรองดอง เสมอภาคและเป็นธรรม ยึดเอาความต้องการ ความพึงพอใจ สวัสดิภาพของประชาชนเป็นหลัก ในนามรัฐบาลขอเป็นกำลังใจให้กับทุกคน รวมถึงกำลังพลกองทัพที่กำลังปฏิบัติภารกิจในพื้นที่ต่างๆ
บิ๊กป้อม ปิดประตูไม่อนุญาตประชุมพรรคการเมือง มั่นใจไม่มีใครป่วนก่อหวอด วิษณุ ซุ่มเงียบ ขยับแก้ รธน.ชั่วคราว บิ๊กตู่ ย้ำโรดแม็ปมีเลือกตั้งปี 60 มีชัย แบะท่าไม่เขียนบทเฉพาะกาลเว้นวรรคการเมือง 
ข่าวหน้า1,ชัย ฤชุพันธุ์,คณะกรรมการร่างรัฐธรรมนูญ,คสช.,รธน.ชั่วคราว,โรดแม็ปเลือกตั้ง,ประชามติ,โครงการอุทยานราชภักดิ์,ข่าว,ข่าวการเมืองง,ไทยรัฐฉบับพิมพ์